CELEX: C2006/178/69
Language: da
Date: 2006-07-29 00:00:00
Title: Sag T-154/06: Sag anlagt den  5. juni 2006  — Den Italienske Republik mod Kommissionen

29.7.2006   
            
            
               DA
            
            
               Den Europæiske Unions Tidende
            
            
               C 178/38
            
         Sag anlagt den 5. juni 2006 — Den Italienske Republik mod Kommissionen
   (Sag T-154/06)
   (2006/C 178/69)
   Processprog: italiensk
   Parter
   
      Sagsøger: Den Italienske Republik (ved Avvocato dello Stato Paolo Gentili)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Den anfægtede beslutning annulleres.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Den foreliggende sag er rettet mod Kommissionens beslutning K (2006) 1171 af 23. marts 2006 vedrørende nedsættelsen af Den Europæiske Socialfonds (ESF) bidrag, som var indrømmet ved beslutning K (95) 2194 af 28. september 1995, senest ændret ved beslutning K (2000) 2862 af 26. januar 2001, til et operationelt program i regionen Sicilien som en del af EF-støtterammen for strukturinterventioner under mål 1 i Italien i perioden 1994-1999. Kommissionen vedtog med denne beslutning at nedsætte finansieringsandelen af nævnte program med ca. 115 mio. EUR, fordi de nationale myndigheder ikke havde fremlagt tilstrækkelige afklaringer af visse forhold i anmodningen om den endelige betaling.
   Til støtte for sin påstand gør sagsøgeren følgende gældende:
   
               —
            
            
               Der er sket en tilsidesættelse af artikel 24 i Rådets forordning (EØF) nr. 4253/88 af 19. december 1988 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter (1), fordi Kommissionen ikke har nedsat bidraget efter en »passende undersøgelse af sagen« som foreskrevet i denne bestemmelse. Kommissionen har således anvendt konklusionerne fra et internt kontrolorgan i den regionale sicilianske forvaltning, som havde rejst tvivl om lovligheden af driften af nogle af projekterne.
            
         
               —
            
            
               Der er sket en tilsidesættelse af den samme bestemmelse i den nævnte forordning, for så vidt som Kommissionen har lagt den blotte omstændighed, at den nationale forvaltning ikke rettidigt har besvaret Kommissionens forespørgsler om bemærkninger uden positivt at bekræfte, at der foreligger uregelmæssigheder til grund for sin beslutning.
            
         
               —
            
            
               Der er sket en tilsidesættelse af artikel 23 og 24 i forordning nr. 4253/88, samt af artikel 8 i Kommissionens forordning (EF) nr. 2064/97 af 15. oktober 1997 om gennemførelse af Rådets forordning (EØF) nr. 4253/88 om detaljerede ordninger for medlemsstaternes finanskontrol af aktioner, der medfinansieres af strukturfondene (2). Det gøres i den forbindelse gældende, at Kommissionen reelt var enig i de konklusioner, som er udtrykt af det interne nationale kontrolorgan i erklæringen i medfør af artikel 8 i forordning nr. 2064/97, skønt denne erklæring blot var sammenfattende og vejledende. Kommissionen burde i stedet have udført sin egen og selvstændige undersøgelse.
            
         
               —
            
            
               Der er sket en tilsidesættelse af væsentlige formforskrifter, da Kommissionen ikke har givet den nationale forvaltning tilstrækkelig tid til at udføre en passende undersøgelse af dokumentationen, og da den anfægtede beslutning kun er støttet på nogle af de akter, som den nationale forvaltning har udstedt i løbet af proceduren, idet de mest relevante er ladt ude af betragtning.
            
         
      (1)  EFT L 374 af 31.12.1988, s. 1.
   
      (2)  EFT L 290 af 23.10.1997, s. 1.